Імкнулася знайсці лепшыя спосабы раскрыцця прафесійных і асабістых якасцей сваіх калег, каб кожны з іх адчуў сябе значным і незаменным, мог выказаць сваё меркаванне і быў упэўнены, што яго пачуюць. Маёй мэтай стала стварэнне згуртаванай каманды аднадумцаў. Якія адметнасці каманды і чым яна адрозніваецца ад звычайнага калектыву супрацоўнікаў? Перш за ўсё, на мой погляд, каманда — гэта група спецыялістаў, якія падпарадкоўваюцца адным правілам, зацікаўлены ў дасягненні агульнага выніку і прыкладаюць для гэтага ўсе намаганні. Каманда спрыяе праяўленню індывідуальнасці кожнага яе ўдзельніка і падтрымлівае любую ініцыятыву. Кіраўнік каманды знаходзіцца не над супрацоўнікамі, а побач з імі, і з’яўляецца звяном, якое аб’ядноўвае ўвесь калектыў. Калі такое ўдаецца ажыццявіць, то людзі ідуць на работу не толькі за заробкам, а яшчэ і за натхненнем і працуюць з любоўю”.